정조 7년
癸卯十一月初十日酉時。上御誠正閣。大臣備局有司堂上關東句管堂上前咸鏡監司原春道暗行御史吏曹參判兵曹判書同爲入侍時。領議政鄭存謙。右議政李福源。備局有司堂上金華鎭徐有隣徐浩修趙時俊。關東句管堂上徐有防。兵曹判書李𡊠。吏曹參判鄭昌順。前咸鏡監司徐有寧。原春道暗行御史趙弘鎭。同副承旨趙興鎭。假注書徐瀅修。記事官李崑秀尹行任。以次進伏訖。存謙等進前曰。日間聖體。若何。上曰。一樣矣。民事爲急。御史進前。弘鎭進前。上曰。大體九郡民情。何如。弘鎭曰。所聞過於所見。而水田旱田。竝皆失稔。民情則誠遑急矣。上曰。封書。持來乎。弘鎭曰。持來矣。上命浩修讀封書。命弘鎭讀書啓。上曰。俄者略綽看過。而啓語切於事情。亦能纖悉矣。存謙曰。爲人。本自詳明矣。讀至歙谷縣令。上曰。誠難仍置矣。至於加分。則豈其罪乎。弘鎭曰。報營加分。非守令之罪。故臣於別單。亦有所論矣。讀至通川郡守。上曰。無狀矣。弘鎭曰。臣初欲封庫。以其所犯。與直入私橐稍異。故但於書啓中論罪矣。讀至高城郡守。上曰。啓語則雖不甚貶。而設賑之時。柔善者果可勝任耶。弘鎭曰。姑未及當事。故特以柔善目之。當事之後。未知果如何耳。福源曰。曾任果川時。剸理不足。而悃幅有餘云矣。至蔚珍縣監。上曰。不偶然矣。有隣曰。見職。以末望受點矣。至淮陽府使。上曰。淮陽尙且占便。誠難矣。別無犯科者乎。弘鎭曰。宰臣外補。民望自別。而大體不能善爲矣。上曰。耳聞不如目擊。御史之意。則歸之落科耶。弘鎭曰。與侵虐百姓有異矣。上曰。大臣之意。何如。存謙等曰。旣無不法之事。則宰臣外補。似與常調守令。體貌自別矣。上曰。若於淮陽。以不治得罪。則是永棄其人也。且此人。何可責備乎。福源曰。聖敎。誠然矣。書啓讀訖。上曰。吏參進前。回啓。可也。昌順進前曰。凡各司回啓。非長官不得擧行。自是格例。臣於原春道繡衣書啓回啓之命。有不敢冒當。而判堂在外。無以擧行。何以爲之乎。上曰。旣有特敎。則雖次堂。亦可擧行矣。昌順曰。通川郡守鄭亮采。法外橫斂。至於千餘兩之多。非但不治。尤係不法。爲先罷黜。令該府拿問嚴處。襄陽縣監具世勣。兼邑本縣。俱犯加分。杆城前郡守金載華。其所加分。比世勣雖小。而旣不報營。則無論多少。其爲擅分。則一也。依法勘處。有不可已。竝令該府拿問處之。歙谷縣令洪光一。性本柔弱。政未戢奸。繡啓中。旣以難責賑事爲言。高城郡守李曾祜。卽損體貌。過在柔善。御史亦以荒歲賑政實難責效。有所筵奏。永平縣令尹羲厚。始勤終怠。引滿誤決。施杖或過。舊譽頓衰。不可仍置。一竝罷黜。何如。上曰。依爲之。其中具世勣。以本任及兼官加分事。雖請拿處。本道今年加分一款。太無頭緖。已自方伯犯之。守令何論。況世勣之治績如此。繡啓中。至有民恐或失之語。以此以彼。宜有參酌之道。拿處一款。姑爲參酌。此時九郡守令。不可頃刻曠官。卿之特命入侍稟處。蓋欲拔例擇擬故耳。今日政。勿拘常格。亦勿論文蔭武。另加擇差。待下批當日辭朝。仍令待城門開。給馬罔夜下送。毋或一時留滯之意。各別嚴飭。可也。𡊠曰。卽見原春道暗行御史趙弘鎭書啓。則三陟前營將洪志浩。軍需結柴之倍徵。營供海物之頻督。民謗不止。浦怨猶深。托以門樓改建。嚴設雜技禁亂。遠溯三四年事。虐徵五六緡錢。多至二百餘兩爲辭矣。其所不法。若是狼藉。則不可以已遞而勿論。爲先罷職。其罪狀。令該府拿問處之。其餘邊將。別無殊異之績。置之。何如。上曰。依爲之。存謙曰。卽見原春道暗行御史趙弘鎭書啓。則以爲前監司蔡弘履。一任蔘商之舞弄。添價無節。事多受瞞。政或貽謗。雖緣疎闊。豈無警飭。原春前監司蔡弘履。罷職。何如。上曰。纔因本道事。旣已坐罷。不必更勘矣。竝出擧條上命政官入侍開政。又命書傳敎曰。繡啓二三守令治績。誠有嘉尙。三陟府使鄭日煥。簡以爲政。稔聞於嶺治。而及見褒語。治最一道。諸般殊異之績。難以枚擧。方今嶺東守令。若不另行褒嘉之績。無以奬聳他邑。準職除授。待賑事畢後。卽爲調用。平海郡守鄭聖鵠。以關西人。拔例差遣。而渠能戢吏撫民。惠及浦陸。而賑資能已措備。軍器擧皆一新云云。此等人。豈可不陞用。令該曹陞敍調用。前後飭禁。何如。而若有一分嚴畏之心。恣行不法。焉敢乃爾。渠所橫斂。無非剝割。入己與否。不須論也。通川郡守鄭亮采。卽其地勿限年定配。以謝一郡之民。書訖。上曰。其在奬勸之道。不可無別般褒賞。以祥雲察訪。移歙谷縣令。則何如耶。存謙等曰。臣等之意。亦如此矣。仍命書傳敎曰。祥雲察訪張漢喆。家在絶域。視官如家。事事殫竭。聲績如許。以此之人。尤合奬勸。今日政。道內守令窠調用。該察訪有闕代。各別擇差。亦令待明朝辭朝。書訖。上曰。鍾城。予意則欲屬於南玄老。卿等以爲如何。存謙等曰。聖簡誠爲得人矣。昌順曰。南玄老方帶臺職。不可自銓曹循例擬望矣。存謙曰。然則臺職許遞。似好矣。上曰。臺職許遞。亦似如何。此後如有此等窠。大臣留意擬望。可也。存謙曰。春川府使李時秀。以覲行上京。奉宣諭之命。方往嶺東。而竣事回還。其期尙遠。當此俵災捧糴之時。曠官可悶。府使之任。改差。何如。上曰。依爲之。出擧條上謂時俊曰。今番傳敎及吏兵曹堂上擧條。一一無遺。謄關下送。而其中守令擧條。先爲三懸鈴行會。可也。謂昌順曰。今番嶺東守令。以道內守令。次次遷轉。而不拘常格。爲官擇人。可也。仍命書傳敎曰。嶺東守令。皆以道內守令察訪中有聲績人。次次遷擬。不欲暫時曠官故耳。新除授守令。使之除朝辭罔夜赴任。赴任日字。亦卽狀聞之意。自廟堂三懸鈴卽爲行會。書訖。昌順曰。判書在外。參議未差。小臣獨政未安。何以爲之。敢稟。上曰。仍爲之。昌順曰。旣承勿拘常格之下敎。雖當儲窠之時。如有可合之人。則勿論前銜實職。通融竝擬。而同道守令中。有聲績未準朔。已準朔人。竝擬。何如。上曰。依爲之。出擧條上命右承旨許遞。出榻敎又命弘鎭讀奏別單訖。命春川府使當日辭朝。下直守令邊將入侍。金城縣令朴健陽改差。仍任前職。以無故人更爲擬入。未肅拜及在外玉堂許遞。竝出榻敎又命書傳敎曰。祥雲察訪。待開門辭朝。仍爲下送。有防曰。今日政。新除授承旨。待下批牌招察任。何如。上曰。依爲之。昌順曰。玉堂闕員。今當差出。而曾經之人。多在違牌坐罷中。無以推移備擬。合有變通之道矣。上曰。敍用。可也。竝出擧條上謂昌順曰。今日政初仕窠。亦爲差出。可也。昌順曰。初入仕。有今日政差出之命。而長官旣不參政。則亞堂不得差擬初仕。自是銓法。至於假引儀。尤必待取才。然後可以排望。何以爲之乎。上曰。然則假引儀置之。他窠旣有特敎。差出。可也。出擧條上命前北伯進前。敎曰。本道年事。何如。有寧曰。南北關皆未免歉。故無推移相資之道。可謂慘凶矣。上曰。本道弊瘼。有可陳達者乎。有寧曰。北道魚箭之弊。實爲浦民難支之端。遠近無賴之輩。多出公私債錢。盡力設始。以冀僥倖之利。而一或失利。則財力蕩盡。遂無復設之望。而逐年收稅自如。故白地徵稅之患。在在相望。均廳事目。至爲嚴重。則雖不可輕議撓改。而摠論本道漁鹽船三稅。則或有此贏彼縮之時。又或有彼贏此縮之時。增減多寡。歲各不同。臣意則雖當箭稅不足之歲。以船鹽兩稅有餘之數。比摠充補。則無損於今。有益於民。下詢該廳處之似好。故敢此仰達矣。上曰。事係民弊。出擧條。令該廳明日草記稟處。可也。有寧曰。今年關北蠲免諸條。實出我聖上若保之至意。往牒所無之特恩。一路含生之倫。孰不鼓舞歡忭。而至若鹿茸停減之命。不恤御藥之所供。有此補賑之特敎。恩綸所及。豚魚亦感。第此卽爲御藥緊重之物。不得不極擇上品。而茸價。元定北關八十兩。三甲六十兩。而逐歲漸高。比前直加倍數。而猶患難得其上品。以少價而擇上品。自爲民邑之弊端。屢次點退之際。易致封進之或未極盡。則莫重御藥。事體所在。不可若是苟艱。而封進之數爻。亦不大段。則宜有變通之擧。略干添價。俾御藥。備盡精擇之道。而民邑。永除艱封之弊。實合便當。故敢此仰達矣。上曰。亦係民隱。旣聞之後。豈可遲疑。卽令新道伯。從便添價後。形止使之狀聞。可也。竝出擧條存謙曰。卽見北兵使申大謙狀啓謄報。則以爲潼關鎭卒韓成德。鐘城居民金成鶴金奉燁洪太山。同爲犯越。而成德溺死江中。屍體未得。仍留彼邊之際。騎馬彼人一名。逢着成鶴父子。有若良久酬酢者然。而旋卽歸去。又曰。彼人搜探行裝。布帒一件。鹽一升奪去云。而成鶴等三名招辭。極其胡亂。多有疑端。首從區別。渰死眞僞。犯越境界。名字相左。委折尙未究覈。在前犯越獄情。或涉疑晦。則有別遣御史審覈之例矣。北道監賑使。旣已奉命下去。究覈取招。星火狀聞之意。卽爲分付。何如。上曰。依爲之。存謙曰。卽見北兵使申大謙狀啓謄報。則潼關土卒犯越被捉。事極驚駭。地方官及該鎭邊將。旣已罷拿。當該道帥臣。依法典削職。何如。上曰。依爲之。竝出擧條上命下直守令邊將進前。以次各陳姓名。至春川府使李得臣。上曰。春川則予可以忘憂矣。下去。善爲之。至金城縣令李義福。上命誦七事。誦訖。上曰。方當災歲。何以爲治。義福曰。當誠心奉公矣。上曰。下去後初政。以何爲先。義福曰。或以私賑。或以還分。某條以接濟飢民爲先矣。上曰。還穀何時分給乎。義福曰。當自十二月分給矣。上曰。還穀則以十二月分給爲言。接濟則以私賑爲言。似此爲治。災歲之民。何以聊生。改差於汝寬典。其退去。仍命金城縣令李義福改差。出榻敎諸守令以次宣諭後。先退。因門禁解弛。命兵曹堂上推考。郞廳汰去。當該宣傳官守門將拿處。竝出榻敎上曰。都憲昨日。何不入來。興鎭曰。未知其故矣。上命書傳敎曰。昨於請牌啓辭。飭敎。何如。而旣不參啓。又不來避。豈以停啓二字。等閑看過而然。職在風憲之長。處義之乖刺至此。僚臺之怠忽。何以糾正。行大司憲李在協罷職。書訖。命退。諸臣以次退出。